Kelan työntekijät uupuvat ja asiakkaat raivostuvat, kun perustoimeentulotuen hakemukset ruuhkautuvat eikä raha liiku tarpeeksi nopeasti.

Kela aloitti perustoimeentulotuen maksamisen vuoden alussa, mutta käsittelijöitä on liian vähän ja ohjeet sekavat, kertoo eräs työn uuvuttama etuuskäsittelijä. MINNA JALOVAARA

- Tämä on ihan hirveää. Meitä on Kelassa puolet vähemmän tekemässä päätöksiä kuin kunnalla oli. Meidän pitäisi siis periaatteessa tehdä työt puolessa ajassa, kertoo viime marraskuussa Kelan eteläisen vakuutuspiirin työntekijäksi siirtynyt Sari (nimi muutettu). Etuuskäsittely ei ole hänelle työnä täysin uutta, ja kaikki Kelaan palkatut saivat perehdytyksen, mutta työ ei silti aina suju kuten pitäisi.

- Kuukauden koulutuksen aikana pääsimme ehkä tunnin verran käyttämään tarvittavia ohjelmia.

Sari kertoo tekevänsä töitä mielellään ja tottuneensa siihen, että hommia paiskotaan silloin kun niitä on, mutta häntäkin väsyttää. Ruuhkan purkamiseksi on tehty ylitöitä.

- Väsyneitä alkavat olla kaikki. Itse en töiden jälkeen jaksa muuta kuin maata sohvalla ja katsoa telkkaria. Voimat ovat ihan loppu.

Viikkoja ilman rahaa

Koska uudet etuuskäsittelijät aloittivat työt vasta viime marraskuussa, mahdollisuutta vapaan ottoon ja kunnon lepoon ei ole.

- Maaliskuun jälkeen saa vapaaksi yksittäisiä päiviä, ja toukokuussa alkaa kesälomakausi. Silloin on kertynyt yhdeksän päivää vapaata. Palkatonta lomaa voi pitää reilu pari viikkoa, mutta ei minulle ole varaa siihen. Korkeintaan jonkun yksittäisen vapaapäivän voisin pitää, yksin asuva Sari miettii.

Vaikka Sari on itsekin väsynyt kovaan työtahtiin, hän on kuitenkin enemmän pahoillaan asiakkaiden puolesta.

- Asiakkaiden näkökulmasta on kauheaa, että he joutuvat odottamaan rahojaan. Voi mennä 14 arkipäivää, kun hakemukset pitäisi käsitellä seitsemässä työpäivässä.

Perustoimeentulotuen hakijat turhautuvat, mikä näkyy asiakkaiden viesteissä.

- Ensin tulee viesti, että tässä on hakemus. Seuraava viesti on, että voitteko vastata minulle, ja kolmannessa kysytään jo: Vittu, missä mun rahat viipyy, olen ollut kaksi viikkoa ilman rahaa! Viesteissä on turhautumista ja kiukkua, Sari kuvailee.

- Onneksi meillä ei ole asiakaspalvelua eivätkä asiakkaat pääse toimistolle räyhäämään. Tiedän, että odottaminen tuntuu pitkältä, mutta kun asiakkaat pommittavat viesteillä, se työllistää toimiston väkeä lisää.

Pakkolainaa ja virheitä

Vaikka Sari ei halua asiakkaita työpöytänsä viereen, hän ei vähättele heidän ahdinkoaan. Hän toteaa, että kun asiakas ei saa rahaa ajallaan, hän on silloin aina pulassa, koska perustoimeentulotuki on viimeinen keino auttaa vaikeuksissa olevaa ihmistä

- Heidän tiliotteistaan näkee, että ihmiset ovat joutuneet lainamaan rahaa vanhemmiltaan, kavereiltaan ja sukulaisiltaan.

Kun työntekijät käsittelevät toimeentulotukihakemuksia kiireellä, virheiden mahdollisuus kasvaa.

- Virheellisiä päätöksiä on tullut, koska töissä on ihmisiä, jotka eivät ole tehneet aikaisemmin tätä työtä.

Työkavereita lähtenyt

Sari uskoo, että Kelan toimeentulotukien ruuhka olisi pystytty välttämään, jos kunnat olisivat siirtyneet siihen porrastetusti. Toinen työntekijöiden tilannetta helpottava asia olisi saada tuen maksuun liittyvät ohjeet ajan tasalle ja yhdeksi kokonaisuudeksi. Nyt Sari kuvailee ohjeistusta viidakoksi, joka täydentyy jatkuvasti ja sekavasti sähköpostiin.

- Osa ohjeista on päivitetty ja osa ei. Ne riitelevät keskenään emmekä tiedä, kumpaa ohjetta pitää noudattaa. Olisiko liikaa vaadittu, että ohje olisi yksi kokonaisuus eikä niin, että osa ohjeista on sähköpostissa, osa etuusohjeessa ja osa koulutusmateriaalissa, hän kysyy. Sari muistuttaa, että tuki siirrettiin Kelan maksettavaksi juuri siksi, että maksukäytäntö olisi yhtenäinen kaikkialla maassa.

Kova työpaine on jo karsinut osan niistä Sarin työkavereista, jotka aloittivat Kelassa marraskuun puolivälissä. Heidän tilalleen ei ole ainakaan vielä palkattu uusia ihmisiä.

- Minä jaksan tehdä tätä duunia niin kauan kun sitä on tarjolla. Työkaverit ovat huippuja, ja se auttaa jaksamaan. Haluan nähdä, että tilanne normalisoituu, ja jään mielenkiinnolla odottamaan sitä päivää.